Литературабзэм щымыщымэ апэрэу ахалъытэхэрэр диалектизмэхэр ары. Диалектизмэхэм литературабзэр аушIои, жабзэр цIыфымэ агурымыIоу ашIы. Шъыпкъэ, диалект гущыIэхэмрэ шъуашэхэмрэ ащыщхэу ищыкIагъэхэр литературабзэм ештэх, ащ фэдэхэр гъэфедэгъэнхи фае. Ау литературабзэм ымыштэгъэ диалектизмэхэр уижабзэ щыбгъэфедэным къикIырэр литературабзэр икъоу пIэкIэмылъэу, арышъ, уигъэсэныгъэ имыкъоу ары. Диалектизмэхэм ахэбгъэкIуакIэ хъущтэп образыр нахь икъоу, нахь IупкIэу къэгъэлъэгъогъэным пае тхакIохэм чIыпIэ гущыIэхэмрэ шъуашэхэмрэ а образым ижабзэ щагъэфедэу къызэрэхэкIырэр.